— Самы маштабны рамонт заканчваецца ў сталовай хімічнага факультэта на вуліцы Ленінградскай, — расказала дырэктар камбіната грамадскага харчавання БДУ Марына Уладзіміраўна Глушакова. — На практыцы гэта будзе нават не сталовая, а ўтульнае кафэ на 40 месцаў з адпаведным дызайнам, пры гэтым з цэнамі, як у любой студэнцкай сталовай. Тут мы замянілі і частку абсталявання на кухні, напрыклад, параканвектамат, сёе-тое іншае. Абсталяванне па меры неабходнасці мяняем усюды. А ў сталовай галоўнага корпуса летам паспелі адрамантаваць падлогу, паклалі новую плітку. Таксама памянялі там вокны, так што змен шмат. Можна сказаць, што ў галоўным корпусе цяпер ледзь не цалкам новая сталовая.